12वीं फेल

12वीं फेल 2023 की भारतीय हिंदी भाषा की ड्रामा फिल्म है , जो विधु विनोद चोपड़ा द्वारा लिखित और निर्देशित है। फिल्म यह अनुराग पाठक के उपन्यास "ट्वेल्थ फेल" पर आधारित है।  इस फिल्म में विक्रांत मैसी, मेधा शंकर, संजय बिश्नोई और हरीश खन्ना मुख्य भुमिकाओं मे हैं। यह फ़िल्म 27 अक्टूबर 2023 को रिलीज़ हुई थी  फिल्म को समीक्षकों से सकारात्मक समीक्षा मिली।

 कथानक 
यह फिल्म मनोज कुमार शर्मा (विक्रांत मैसी) के आईपीएस अधिकारी बनने की यात्रा को दर्शाती है। जहां फिल्म का नायक मनोज कुमार शर्मा आईपीएस अधिकारी बनना चाहता है। वह इस मुकाम को हासिल करने के लिए प्रतियोगी परीक्षा की तैयारी करता है और इस बीच में उसे कई मुश्किलों का सामना भी करना पड़ता है। 

 पात्र 

 विक्रांत मैसी - मनोज कुमार शर्मा के रूप में
 मेधा शंकर - श्रद्धा जोशी के रूप में
 प्रियांशु चटर्जी - डीएसपी दुष्यन्त सिंह के रूप में
 अनंत वी जोशी - प्रीतम पांडे के रूप में
 अंशुमान पुष्कर - गौरी भैया के रूप में 
 संजय बिश्नोई - नवल के रूप में
 हरीश खन्ना - मनोज के पिता के रूप में
 विकास दिव्यकीर्ति स्वयं के रूप में
 सुंदर के रूप में विजय कुमार डोगरा

 उत्पादन 

 फिल्म निर्माण प्रक्रिया 
नवंबर 2022 में, फिल्म निर्माता विधु विनोद चोपड़ा ने अनुराग पाठक के उपन्यास ट्वेल्थ फेल  की कहानी पर फिल्म बनाने की घोषणा की।  यह फिल्म आईपीएस अधिकारी मनोज कुमार शर्मा और आईआरएस अधिकारी श्रद्धा जोशी की वास्तविक जीवन की कहानी से प्रेरित है। 

 पात्रों का चयन 
विधु विनोद चोपड़ा ने नवंबर 2022 में घोषणा की कि 12वीं फेल फिल्म में विक्रांत मैसी मुख्य भूमिका निभाएंगे, यह विधु विनोद चोपड़ा का विक्रांत मैसी के साथ पहला काम होगा।  प्रसिद्ध यूपीएससी कोचिंग प्रोफेसर विकास दिव्यकीर्ति फिल्म में स्वयं का ही किरदार निभाएंगे। इस फिल्म में वास्तविक जीवन के यूपीएससी की तैयारी करने वाले कई अभ्यर्थीयों को विभिन्न भूमिकाओं में चुना गया है। मैसी के अनुसार इससे फिल्म में प्रामाणिकता रहेगी। 

 फिल्मांकन 
फिल्म की शूटिंग मुख्य रूप से आगरा, चंबल, दिल्ली, मसूरी और मुंबई के विभिन्न स्थानों पर की गई है। फिल्म का एक बड़ा हिस्सा सरकारी नौकरी की तैयारी के लिए प्रसिद्ध दिल्ली में स्थित राजेंद्र नगर और मुखर्जी नगर में शूट किया गया था। इस फिल्म का फिल्मांकन दिसंबर 2022 में पूरा हुआ।

 रिलीज 
फ़िल्म का टीज़र 10 अगस्त 2023 को रिलीज़ किया गया था। ट्रेलर 3 अक्टूबर 2023 को रिलीज़ किया गया था। फ़िल्म 27 अक्टूबर 2023 को सिनेमाघरों में रिलीज़ हुई थी। हिंदी में सफलता के बाद, निर्माताओं ने घोषणा की कि फिल्म को तमिल और तेलुगु भाषाओं में डब किया जाएगा और 3 नवंबर 2023 को रिलीज़ किया जाएगा।

 रिसेप्शन 
12वीं फेल फिल्म को आलोचनात्मक प्रशंसा मिली।  एनडीटीवी खबर के साइबल चटर्जी ने इस फिल्म को 5 में से 3.5 स्टार दिए और कहा कि यह एक भारतीय पुलिस सेवा (आईपीएस) के एक अधिकारी के जीवन का एक शानदार चित्रण है, 12वीं फेल एक विचारोत्तेजक और मनोरंजक फिल्म है। इसकी पटकथा से एक सचमुच सहानुभूतिपूर्ण कहानी बनती है। यह फिल्म एक आदमी की जीवन-यात्रा के उतार-चढ़ाव को बिना किसी फिजूलखर्ची के बहुत ही शानदार तरीके से प्रस्तुत करती है। 

 संदर्भ 
श्रेणी:उपन्यासों पर आधारित फिल्में
श्रेणी:भारतीय ड्रामा फ़िल्में
श्रेणी:2023 की फ़िल्में